钦定古今图书集成/明伦汇编/官常典/第019卷 > 明三
## 钦定古今图书集成/明伦汇编/官常典/第019卷 > 明三

### 英宗正统元年七月徙封襄王瞻墡于长沙淮王瞻墺于饶州

按：《明大政纪》云云。

正统二年，更定“诸王禄米。及降为庶人家口供给”之
制。

按《明会典》：“正统二年，令由郡王袭封亲王者，郡王禄
米住支，其有过支者，于见支禄米内扣除。　又令亲
王、郡王薨及将军等卒，禄米即住支，所遗男女未封
者，皆奏请量给养赡米，候册封住支。其无男女之妃
与夫人或庶母，亦奏请量给米养赡，身终住支。　又
令亲王、郡王、将军等，有坐罪降为庶人者，皆临期请
旨，令”所在官司量给食米、布帛、薪油、什物之类，养赡
用度。卒后所遗妻女亦如之。

正统四年十二月，徙封荆宪王于蕲州。

按：《明大政纪》云云。

正统七年，更定“禄米折钞”之制。

按《明会典》“七年，令各王府禄米折钞。俱依文武官例。
每一石折钞二十五贯”

正统八年十月，徙封郑王于怀庆。

按：《明大政纪》云云。

正统九年、令各王府、如有孀居郡县主君亲王、量拨
老成内使看守门户。

按《明会典》云云。

正统十二年，更定“王府禄米折钞例。”

按：《明会典》“十二年奏准各王府禄米，将军自赐名受
封日为始，县主并仪宾候出阁成婚日为始，皆于附
近州县秋粮内定拨钞于官库内支给。”　又令王府
禄米折钞，每石仍十五贯。

正统十四年，皇太后命郕王权总万机。

按《明大政纪》：十四年“八月己巳，皇太后召百官入集
阙下，命郕王权总万机，于午门南面见百官，启事施
行。辛未，皇太后诏立皇长子见深为皇太子，仍命郕
王为辅，代总国政，抚安天下。丙子，移王座人奉天门
左受朝。”

### 代宗景泰元年十二月荆王瞻堈请朝上皇不许

按：《明大政纪》云云。

景泰三年，废英宗皇太子见深为沂王。岷王乞徙封，
不许。令各王府庶人子女婚嫁，无父母者，具名奏请。
按《明大政纪》，景泰三年五月甲戌，废上皇长子皇太
子见深为沂王，出就沂邸，立皇太子见济为皇太子。
先是，上欲易储，语太监金英曰：“七月初二日，东宫生
日也。”英叩头云：“东宫生日是十一月初二日。”帝为之
默然。盖帝所言者谓见济，英所言者谓上皇长子，与
“魏徵献陵之对相似。英之贤若此，陈循軰亦可以愧
死矣。”六月，岷王《徽焲》乞徙封，不许。

按《明会典》三年诏：“各王府庶人子女长成，或无父母
婚姻，又无人敢与议配。所在官司审察具名奏来处
置。”

景泰六年，定“各王府世子、将军相见礼。”

按《明会典》，凡世子及将军行礼。六年奏准王世子既
受封，遇节旦行公礼，依宗子法，重在世子家庭私会，
依家人礼，尊归伯叔。

景泰七年，定“郡王、将军禄米。”

按：《明会典》“七年，令给郡王将军等禄米。若出阁在前，
受封在后，以封日为始；受封在前，出阁在后，以出阁
日为始。”

### 英宗天顺元年废景泰帝仍为郕王寻崩葬祭如亲王礼免襄王亲来朝贺

按《明大政纪》：天顺元年二月乙未朔，皇太后诰谕，废
景泰帝仍为郕王，归西宫，戊戌，命郕王所立皇太后
吴氏复为宣庙贤妃，废皇后汪氏复为郕王妃。癸丑，
郕王薨于西宫，葬祭礼悉如亲王，谥曰戾。妃嫔唐氏
等俱赐帛自尽以殉葬。命移景泰汪妃出居旧王府。
先是，上以郕王薨，欲令汪妃殉葬，李贤奏曰：“汪妃虽
立为后，即遭废弃幽闭，幸与两女度日。若令随去，情
所不堪，况幼女无依，尤可矜悯。”上恻然曰：“卿言是，朕
以为弟妇，且少，不宜存内，初不计其母子之命。”一日，
上曰：“汪妃既存，不宜在内，欲移居旧府，何如？”贤曰：“如
此诚便，但衣服用度，不可缺减。”上曰：“朕更欲加厚，岂可减乎？”其原侍宫人悉随之。复遣老成中官数人，以
备使用。由是母子保全，甚得其所。成化三年十一月，
荆门州学训导高瑶上言，请追加郕王庙号，下礼部
议之。瑶言：“正统己巳之变，先帝既北狩，皇上方在东
宫，寇薄都城，宗社危如一发。使非郕王继统，国无长
君，则祸乱何由而平，銮舆何由而还？迨夫先帝复辟，
其贪天之功以为己力者，遂加厚诬，使不得正其终。
节惠降祀，未称曲礼。伏望特敕礼官集议追加庙号，
以尽亲亲之恩。”十二月，左庶子黎淳奏训导高瑶请
复景泰庙号为妄言。从之。初，礼部等衙门会议高瑶
所奏追加景泰庙号事，佥谓郕王继位六七年间行
事具在《实录》，其庙号非臣等所敢轻议，请自上裁。左
庶子黎淳奏曰：“正统十四年八月，册立陛下为皇太
子，至九月，群臣又奉郕王即帝位，改元景泰。缘陛下
为皇太子在前，郕王即帝位在后，事理有碍。至天顺
元年正月，先帝复位，钦遵圣烈慈寿皇太后懿旨，仍
以景泰为郕王，诏告，天下人伦正，天理得，而名正言
顺矣。高瑶建言，乃欲加郕王庙号。臣惟朝”廷既立皇
太子，则异时居天子之位乃皇太子也。曾未半月，群
臣又立亲王为天子，则前时所立之皇子，将何为哉？
若曰主少国疑，四方多事，周成王之时，姬旦实有功
之叔父，何不遂居天位？若曰神器久虚，不可无人，共
和之际，周召皆王国之懿亲，何不共分姬室，特以君
臣有定分，皇太子为君，亲“王为臣，天经地义，民彝物
则，截然一定而不可易也。今多官会议，依违苟简，略
无定见，犹欲烦渎圣聪，岂臣愚之所能喻哉！”又云：“陛
下即位之初，有罪群邪，寒心破胆。及见商辂复职内
阁，然后欣然自以为得计。又皆私窃效慕，希求进用。
彼小人者，但欲得官，岂顾贻患。臣谓高瑶非欲尊礼
郕王，特为奸邪进用之地，此必小人主使之者。不然，
彼草茅疏远，安敢妄言上诬先帝之明，使后世视为
口实。今之议者，亦岂可不察乎？此隐忍曲从，而烦陛
下之议哉！”疏入，上曰：“景泰已往过失，朕不介意，俱不
必行。”成化十一年十二月戊子，命复郕王帝号。先是，
上欲复景帝位号，遣太监怀恩至内阁议商，辂力赞
之。辂举手加额曰：“皇上此举，尧舜盛德也。”明日，遂敕
谕文武群臣曰：“曩者朕叔郕王践祚，戡乱保邦，奠安
宗社，亦既有年。属寝疾弥留之际，奸臣贪功生事，妄
兴谗构，请去帝号。先帝寻知诬枉，深怀悔恨，以次抵
奸于法，不幸上宾，未及举正。朕嗣承大业，一纪于兹。
敦念亲亲，用成先志。其郕王可仍旧皇帝之号。”己亥，
尊谥郕戾王为恭仁康定景皇帝。

按《明会典》：“元年，襄王来朝回还，沿途饮膳厨料，并祗
待随从内外官校人等。经过军卫，有司量给供用。”今
题准不必亲来朝贺。

天顺二年，定“诸王读书仪。”

按《明会典》“诸王读书仪”，书堂在皇极门右厢房，讲官
选部臣或进士改授翰林院官充之。二年，定初入书
堂。其日早，王至右顺门之北书堂，面东，中坐。提督讲
读并讲读官行四拜礼毕，内官捧书展于案上，就案
左立，讲读官进立于案右，伴读十遍，叩头，退。一、每日
讲读，清晨王至书堂，讲读官行叩头礼，伴读十遍出。
饭后，复诣书堂伴看写字毕，讲书直说大意毕，仍叩
头退。内侍以所写字，送内阁点看。

天顺四年，德、秀诸王出阁读书。奏准“宗室降为庶人
者，子女婚嫁之。”费襄王来朝，赐以歌赋。

按：《明大政纪》：“四年二月，德、秀诸王出阁读书。上皇嗣
六：长皇太子，次德王，次秀王，次崇王，次吉王，次徽王。
后秀王国绝。四月，襄王来朝，上为《岘山汉水赋》《襄阳
四景歌》赐之。”

按：“《明会典》四年奏准：宗室降为庶人者，其子女婚嫁，
有司每人与四表里首饰银二十两、猪四口、羊四只，
自令婚配。”

天顺五年，诸王从他王府城外过者，许相见。

按：《明会典》五年奏准：“凡王从旧王府城外经过，许出
相见，随即回府。若不从城外经过者不许”

天顺六年，定“诸王同城不同城进表笺礼。”

按《明会典》六年奏准郡王同居一城者。从尊属拜进
表笺。卑属随班行礼。其另居一城者。照例各自拜进。
天顺八年，定王府子女请封例。

按《明会典》“八年定：各王府所生子女，年至十五，方许
请封。”

### 宪宗成化元年定大同诸王关支禄米例诸王府校尉限三十名

按《明会典》：“成化元年题准：大同各郡王禄米，因无监
督官员，以致教授厨役人等，或先用大斗盘量，加倍
折筭；或各带家人出入，任意包撮；或不收本色，勒要
银两；或巧立名色，逼取财物，负累边民。今后仍照旧
例，改拨代府广赡仓送纳。令长史等官从公两平收
受，听各府照数关支。　凡郡王府校尉，元年题准，满
三”十名者不必增添成化二年，以进士周鉴避选王僚，问遣为民。定王府
关支禄米之例。

按《明大政纪》：二年八月，进士周鉴以避选王府官问，
遣为民。时崇王将出就学，诏吏部选进士官侍讲读。
鉴在选中，称病觊免，尚书王翱奏“鉴怀不忠，遂坐除
名。”

按《明会典》“二年奏准，郡王禄米，俱于亲王府仓上纳，
听令按季支用。镇国将军以下禄米，于有司官仓收
贮二次支给。其收粮之际，布、按二司各委府县正佐
官、公同长史等官监督收受。如内使人等仍前干预
需索刁蹬者，纠举究治。”

成化三年，定“各京官公差在外者”，经过王府入见之
礼。

按《明会典》三年定、凡京官公差道经王府。报名见辞。
如遇朔望、三司等官至府候见公差官员亦诣府随
班行礼。若进表祭祀等项。不必随班

成化五年，定宗室将军只用仪从及王府进贡差遣
官校人数。

按：《明会典》“五年，令宗室将军数多，佥换校尉，难为常
例，其馀只用仪从。”　凡各王府进贡等项，五年准令
差遣内外官一二人，及护扛军校一二名，扛多者不
过五名。

成化六年，定“王府乞恩奏请”之制。

按《明会典》，凡亲王乞恩等项，六年奏准，每岁春秋各
一次差人驰驿类奏。郡王、将军、中尉等有应奏事理，
即于春秋具启本府亲王转奏。其紧急事务，仍依旧
制。

成化十年，湖广巡抚以荆、襄分封日滋，奏定府制及
工价颁给，从宜修缮。

按《明大政纪》：“十年六月，巡抚湖广都御史刘敷，以荆
襄分封日滋，营造民力日困，奏定王府第宅大小，工
价多少给颁各府，从宜修缮。朝议是之，通行天下。”
成化十二年九月，按察司彭韶奏，“各王府祭丧，省差
内官及行人等官，以免劳费。从之。”

按：《明大政纪》云云。

成化十三年，减宁王、乐安王禄米。定王府庶人所生
米粮、衣绵、妻妾之制。

按《明大政纪》：十三年二月，减宁王奠培、乐安王奠垒
禄米。初，乐安王奏宁王惨酷贪淫不轨等事，命太监
罗祥、驸马石璟、刑部侍郎杜铭、锦衣卫指挥赵璟往
勘，多不实。至是，仍命皇亲文武大臣提议各罪。上曰：
“宁王所为不法，本当削爵，降为庶人。但念支庶，姑从
宽典，革去禄米一半。乐安所奏重情不实，有乖伦理”，
革禄米三之一。仍下敕切责，及书报各王知之。
按《明会典》十三年奏准，庶人所生男女，不分宗枝嫡
亲，每人月给厨料等物，准折并本等口粮，共米麦二
石五斗五升。再加四斗五升，准作布绢绵花。通前共
麦米三石。亡故者住支。其嫡亲男女，年十六岁以上
男子，止许一妻一妾；无妾者与女子俱许使女一人、
各照前例关支。未出幼、止许支一半

成化十四年，追降汉阴王征鍉为“庶人。”

按《明大政纪》：十四年十月，追降韩府汉阴王征鍉为
庶人，王母平氏、妃周氏及冒封郡王、县主者皆赐死，
妃父周恂凌迟，及其妻妾子皆斩之，籍其家。先是，王
有疾，恂入问，窃语王曰：“王疾病无后，何不取家人子
以奉王后？”王以为然，令二宫人假若娠者，诸王来问
疾，俱以托。王薨，恂与王母及妃谋，取其妻之女及他
人男，前后抱纳宫中。既长，俱受封。既而，恂之姻家以
私忿发其事，下抚按诸司官廉得其实，刑部尚书林
聪等具狱覆奏。上曰：“周恂阴谋主使，紊乱宗枝，凌迟
处死，妻妾子俱斩。冒封男女及平氏、周氏俱赐自尽。
征鍉追降为庶人，仍录狱词写书，各王府知之。”
按《春明梦馀录》：“成化中，追降韩府汉阴王”征鍉为庶
人，母平氏、妃周氏及冒封郡王、县主者皆赐死，妃父
周恂凌迟处死，妻妾子枭首，籍其家。仍贻书天下诸
王，以“王无子将死，令宫人若有娠者以托韩王。”及诸
王既薨，妃父恂与王母及妃谋，取其妻之女与他人
男，前后令妾与子抱纳宫中。既长，请于朝，俱受封。上
恶其冒乱宗枝，故特以异法处之。

成化十六年，定各王府盐钞之制。

按《明会典》，“凡户口盐钞，十六年，令今后各王府每年
与本色食盐三百引，各随分封地方，徽、崇二府于河
东，襄、吉、兴、益、雍、荣六府于两淮，德、衡、泾三府于山东；
各运司；寿、申二府于四川盐课司各关支，停止解价
之例。”

成化十七年，各王府收受禄米，不得擅差官生事。
按《明会典》十七年奏准，“亲王原有额设官攒者，布按
二司委官督同长史司并该仓官攒两平收受。郡王
以下无官攒者，发附近有司官仓，另厫收贮，听各府
差人关领。若原属本城大府收者，仍旧收支。自后不
许奏讨本府自收及违例折银，并分外生事，索要报数”出串等用，及擅差人到州县催征，其辅导官、守巡
官不行纠察，及州县官听从者，一体降调。

成化十八年，废庆成王子奇涧为“庶人。”

按《明大政纪》：十八年九月庚戌，遣少监孙端赍敕谕
晋王，敕示王。兹巡抚奏庆成王府奇涧抗拒父命，打
死平人，奸占乐妇，王即拘庆成王并奇涧到府，令其
望阙跪伏，数庆成不能教子，不奏之过，数奇涧以前
项罪恶，降奇涧为庶人。

成化十九年，礼部奏，王府乳母止于本府军校家选
用。诏责东恒王见𣹟，令戴民巾读书改过。
按《明大政纪》：十九年十月礼部奏：“通行天下王府，今
后乳妇止于本府所隶军校之家选用，不许外及。从
之。”时湖广武冈州民刘善初等，告岷府选用乳妇，甚
为害，故奏请通行。诏责东恒王见𣹟，戴民巾读书改
过，家奴安童，依律斩之。初，见𣹟与安童淫戏，数同王
卧起，无贵贱礼，因欲毒杀王妃，不果。事觉，命勘实拟
罪。奏至，上谓“见𣹟狎近顽童，谋害正妃，有乖大义”，下
敕切责。

成化二十二年，令“宗室不得抵换校尉。”

按《明会典》二十二年，令宗室将军不许抵换校尉，只
照旧例拨与从人跟用。今后奏讨抵换者，不必覆奏。
成化二十三年，更定册封亲王之礼。

按《明会典》、二十三年续定，其日清晨，上亲告奉先殿，
用祝文。前期鸿胪寺设节册宝案于奉天殿中，册东
宝西，节居中。设彩舆于丹墀之东，教坊司设《中和韶
乐》及大乐。是日早，锦衣卫设卤簿，驾上具皮弁服御
华盖殿，执事官行礼如常仪。鸿胪寺奏请陞殿，导驾
官前导。上陞座，鸣鞭乐作，文武百官朝服行叩头礼，
侍班，乐止。引礼引正副使入就拜位，乐作。赞四拜，乐
止。传制官跪奏：“传制。”执事官举节册宝案，由殿左门
出，置御道中。传制官由左门出，称“有制。”赞正副使跪
制曰：“某年某月某日，册封第几子某为某王，命卿等
持节行礼。”赞俯伏，兴，四拜。礼毕，执事官举节册宝置
于彩舆中，用黄伞盖及大乐送至右顺门外。正副使
朝北立，仍用内乐迎彩舆至各王所居门外。内执事
先设香案于中堂之北，设节册宝案于香案之南。王
先具服候节册宝将至，出迎于门外。内执事捧节册
宝由正门入先行，王随行至王所居正中，各置于案。
册东宝西，节居中。内执事导引王就拜位。赞“四拜”，乐
作；兴、平身，乐止。赞“宣册”，赞“诣册案前。”赞“跪宣册”，内官
取册立宣讫。赞“受册”，捧册内官以册授王，王受讫，以
册授内侍，内侍跪受，立于西。赞“受宝”，捧宝内官以宝
授王，王受讫，以宝授内侍，内侍跪受，立于西。赞“俯伏”，
乐作，兴，平身，乐止。赞“复位。”赞“四拜”，乐作，兴，平身，乐止。
赞“礼毕。”内导引引王送节出门外。内执事捧节出，授
正副使。报礼毕，正副使持节复命。是日，亲王受册宝
毕，内侍引诣奉先殿，谒告如常仪。毕，内侍引亲王诣
皇太后前行八拜礼。诣上前、皇后前，俱行八拜礼。诣
母妃及皇妃及东宫并妃前，各行四拜礼。毕，回宫。次
日，文武百官常服致词称贺。行礼毕，司礼监请各王
具常服诣奉天门前东庑坐，百官常服行四拜礼。
洪武初，册立亲王皇帝，预告太庙，临轩拜册。年幼者
则遣官保抱以从事。成化末年更定即日告内殿，廷
遣节使就各王府册立之，罢预告临轩之礼。

### 孝宗弘治元年更定庶人使女之制

按《明会典》：“弘治元年奏准，庶人使女止许四口。每口
月给米一石，岁给绢布各一疋。”

弘治　年，定“亲王为太皇太后、皇太后寿诞”及“正旦、
冬至笺式。”

按《明会典》：“太皇太后寿诞，正旦冬至，亲王上表，弘治
初定。”伏以天祐皇明，衍庆源于万世；位高宸极，溥德
泽于八纮。臣庶懽忻，华夷仰戴。恭惟圣慈仁寿太皇
太后陛下，睿知聪明，齐庄中正。同任、姒之至圣，辅文
武之治功。德化昭明，谋谟广大。是以宗社奠安，本支
隆盛，而建家国，天下悠久之福也。臣某叨守外邦，兹
逢圣诞。〈正旦长至〉谨秉诚心驰遥贺于九重，祝齐天之万
寿。无任瞻天仰圣激切屏营之至。谨奉表称贺以闻。
《皇太后寿诞正旦冬至亲王上表弘治初定》“伏以景
运弘开，重熙累洽。实资坤德之懿，允开邦本之隆。海
内臣民，不胜懽戴。恭惟皇太后陛下，聪明端淑，恭俭
慈祥。夙赞理于宫闱，克迓承于天眷。遂启嗣统之瑞，
聿兴致治之”光。是以诞膺徽号，而享盛福于悠久也。
臣某叨守外邦，忻逢令旦〈正旦长至〉仰九重而拜贺，祝万
寿以维期。无任瞻仰激切屏营之至，谨奉表称贺以
闻。

弘治三年，晋王乞立世子府，不报。更定藩国丧礼，崇
王请朝贺，止之，令禄米定依旧制，不许改支冒领。
按《明大政纪》，三年二月，晋王乞为世子府，不报，时吏
部尚书王恕力论止之。吏部侍郎彭韶奏，“藩国丧礼，
除亲王外，其郡王初丧遣使臣致祭一次，其他祭遣
本处官行礼，以免扰民。”下部议，从之。四月，崇王乞诣京师朝贺，礼部尚书耿裕集廷臣议止之。裕言：“王虽
至亲，于制不宜。况兹饥岁，所过必劳供役，民何以堪！”
上从之。

按《明会典》三年奏准，各王府、郡王、将军、仪宾禄米，本
色折色俱依先定之数，不得奏讨折色，改支本色。
又令王府将军等重出领收冒支官粮者，革去所支
禄米十分之二。自后将军、仪宾有犯，悉照此例。
弘治四年定亲王庶子受封，其母始封夫人。

按《明会典》云云。

弘治五年，废荆王为庶人。定诸王宗室《同城拜贺圣
节班次》及婚姻、妾媵、支庶禄米等制。

按：《明大政纪》：“五年六月，废荆王见㴋为庶人，徙置武
昌。”

按《明会典》，五年奏准郡王将军，凡遇拜贺圣节等项，
各照爵职崇卑，立班行礼。　又奏准各王府一城居
住者，凡婚姻等事，每年春秋二季，总启大府类奏。
按《春明梦馀录》：庆成王，晋恭王之曾孙也。弘治五年
八月，山西巡抚杨澄等奏王子女至九十四人，恐其
中有收养异姓之弊，且为子镇国将军奇“等增年
冒支禄米，乞下礼部议处，并乞下各郡王以下妾媵
之数，礼部查勘，覆奏该王子女俱王妃夫人并宫人
室女所生，别无违碍，某冒支禄米，不必追征，准作以
后年分该支之数。”法司原奏有不许滥收子女事例，
仍行各王府知会自郡王以下妾媵多少之数，再会
官定议以闻。礼部复会议，覆奏该郡王自正“妃外，妾
媵不得过四人，各将军不得过三人，中尉不得过二
人。”从之，著为令。

弘治六年，定各王府校尉护卫之制。其校尉非原钦
赐者、不许支粮

按《明会典》六年、令将军以下、拨仪从二十名。不得用
校尉。　凡亲王校尉六年令亲王出府行锦衣卫、拨
随侍校尉六百名。　又令亲王出府、先行摘拨校尉
三百名。军人六百名。内一百名为督什物之数。暂留
在京随侍。其馀军校八百名听兵部临期具奏。于附
近卫拨军五百名改辏群牧所军共三百名改充校
尉。　凡郡王府校尉，六年令郡王出府，行各该护卫，
拨校尉三十名。无护卫，于各卫军馀及民间佥点。
凡王府《校尉佥补》，六年、令各处王府，除原之国钦赐
校尉子孙承继者，照旧关支粮米，其馀民间佥充投
充等项，止免差役，不支粮

弘治七年、亲王在京随侍校尉就国日、以一半从行。
馀拨近卫军补数

按：《明会典》七年奏准：“亲王随侍校尉，至就国之日，听
以一半从行，于附近卫所拨军馀补数，其一半存留
在京，以备各王出府听用。”

弘治八年，吏部奏，进士选为亲王讲读官，不服者革
职，礼部奏止崇王来朝，定亲王子封郡王，给与校尉。
按《明大政纪》，八年三月乙酉朔，吏部尚书耿裕奏，进
士被选为亲王讲读官，抗拒不服，为首者革职，馀降
调外任。初，进士十人，被选为亲王讲读官，相率诣吏
部，请照例九年考满别陞。时冢宰耿裕曰：“汝辈欲做
大官乎？”对斥之曰：“大官亦是进士做。”裕詈曰：“小畜生
轻薄。”众亦以老畜生复之，哗然相讦。裕怒，奏为首者
革职，馀皆降调外任。裕誉望益损，未几卒。盖亦暴怒
自取耳。七月，礼部尚书倪岳奏止崇王来朝。有旨：“圣
祖母年老，念叔崇王欲得一见，便写敕差官取来。”岳
极言：“朝廷事必须上揆天心，下察人”事，务出万全，庶
几可动。然以今日论之，事有未便者三焉，又非前议
之所及者。盖近来传闻，黄河泛涨，水高于岸，平日波
流湍急，舟行已难，加以泛涨汹涌，必异常时。王欲来
朝，乃舟楫必经之地，则夫震惊之患，所不能无，保护
之责，谁敢当之？此其未便者一也。兼闻河南彰德、卫
辉二府，自春徂夏，一“雨不霑，寸草不生，赤地千里，人
民流移，殆三之二。”夫马艰窘，不言可知。王欲来朝，乃
车马必经之地，不独供亿之费无所给，万一盗贼乘
时窃发，则夫震惊之患，所不能无，保护之责，谁敢当
之？此其未便者二也。况二年之间，三王之国，近自京
师之军民，远而所过之郡县，百倍供需，十分骚扰，官
无所“措手，民不得聊生。言之可为寒心，见者欲为流
涕。今若加以崇王来朝，先声所及，人必惊疑，送往迎
来，劳费倍增，疮残之民，何以当此！此其未便者三也。
此皆切于今日之急务，于理不可不预为之虑者。今
果奉命来朝，虽少遂一时欲见之心，然欲已则难免
眷恋不舍之情，既去必倍增忧思不忘之念。他日上
廑。圣虑所未敢言。虽欲悔之。殆无及矣。”疏上不纳。后
复奉旨免王来。岳力居多。

按《明会典》八年题准：亲王子应封郡王者。将至十四
岁。预先具奏，量于护卫内或民间佥拨校尉三十名
应役。

弘治九年，武冈知州遵制减岷府禄米，被诬，逮系锦
衣卫狱。河南都御史奏禁光棍出入王府。又令诸王滥妾所生子女不许请名封。并定内官、内使及长史
官职守。

按《明大政纪》：九年五月，武冈知州刘逊遵制减岷府
禄米，为所诬构，逮系锦衣卫狱。七月，巡抚河南都御
史陈道奏严禁光棍出入王府，拨置害人等弊。诏下
部议行之。时宗室分封河南为繁衍，而无藉之徒出
入其第，肆为拨置，贻患甚大。乞严加禁约，以笃亲亲，
尤人所难言，迄今语地方事宜者赖之。

按《明会典》，凡滥妾子女。九年议准王府有未成婚而
先纳宫人生子者，所生子女不许请名请封。　是年
奏准，各王府缺少内官、内使，司礼监择其老成读书
者具奏，照缺给赐。以后有缺奏除。其郡王府每府给
与内使二名，专管宫闱事务及关防门禁。　是年令
亲王所行未善，长史等官从容谏正，至再至三不听。
事情“重者，密切具奏。其郡王所为不合礼度者，教授
劝正。如其不听，启亲王密切戒勉。如再不听，亲王具
奏，事情轻者，降敕切责。若干宫壸重事，差内官皇亲
前去体勘，至日处治。亲王有过，专罪辅导官。郡王有
过，专治内使教授。”其亲王府辅导官，务日请王讲读
经史。王子亦要读书习礼。各府将军、该府亲郡王自
行禁治。若互相容隐、不行禁治、许镇巡等官、将所为
不法事、会本具奏、上请区处

弘治十年，更定“诸王府收支禄米，及妃夫人封典”、“所
生子女册报”之制。

按《明会典》。十年令：各府收受禄米，务要选委有司，并
长史司公正官一员督收，随地所产，不许勒要白禄
米。　十年定郡王出府，止封一妃。镇国辅国将军各
止封一夫人，奉国将军封一淑人。镇国中尉封一恭
人，辅国中尉封一宜人，奉国中尉封一安人。妾媵不
封。　凡宗支奏报。十年令，凡王府宗支，但有新生子
女，即报本支郡王、启亲王审实。年终类奏。《长史》造册
二本、赍送到部。一送宗人府比对。一留礼部查考。其
各城另住郡王、照例径奏教授。造册缴部

弘治　　年，定“亲王之国《典礼制度》”及王国婚配之
制。

按《明会典》：亲王之国，弘治间议定先期辞长陵等陵。
临行日，王自祭承天门之神，遣官祭大通河之神。
一、沿途祭应祀神祗，并至封国告祭社稷、山川等神，
俱翰林院撰祝文，礼部差官著落所在官司，支给官
钱，买办祭物。　一、国内社稷、山川坛各一所，各该神
厨、神库、宰牲房各三间。旗纛庙一所。正殿五间，神厨、
神库“各三间，及乐舞生乐工人等衣服冠袍，乐器、祭
器、祭服，俱工部置造。　一、合用乐舞生一百二十名，
斋郎四十名，礼生一十名，铺排一十名，屠户一十名，
医士二名，厨役四名，乐工二十七户，烧香道士四名，
该布政司著落附近府州县，照例佥送应用。”　又议
准：通州搭盖席殿，正殿三间，仪门一间，厢房六“间，四
围席墙，以候朝谒。其承奉等官厂房及氍毹彩绢之
类，量为减省。经过军卫，有司驿传，相离水次窎远者，
俱以通州为则。馀驿传近水去处，止预先整饬洁净，
量挂彩幕，不必再行搭盖。违者，差去官指实参奏。”
又议准：道经南京者，谒拜孝陵，应天府于城外备行
幄，南京太常寺备酒果，候王至即行礼，不择日。南京
各衙门官诣行幄行见王礼，见毕即回。教坊司不得
送女乐。　凡选择婚配，弘治间定“王府选婚，务要同
长史、承奉、教授等官”，于本境内拣择家道清白、人物
俊秀、年岁长成者，就行彼处按察司核勘明白，方许
具奏。并不许伦理失序，于例有违。若先通媒合，纳贿
营求，及扶同保勘婚配不当者，经该官吏媒合人等，
通坐以枉法罪名，营求拨置之人，发边卫充军。　弘
治间，令王府选择仪宾，务要年及十五岁以上，人物
长成俊秀者，方许具奏成婚。　又令各王府子女，不
许于本府军校之家选配。　又议准，各王府选中仪
宾，本府长史教授，俱要通送本处提学，拨发读书习
礼，不时考验，“年至三十方止。”

弘治十二年，以宸濠嗣宁王，定王府长史职掌
按《明大政纪》十二年十一月上高王宸濠嗣封宁王
按《明会典》，“十二年议准抚按并三司以下衙门，如遇
各长史司传道一切令旨。须看详计议，当施行者即
为施行。若事情重大，会奏请旨。”其长史司官，奉王令
旨行事，务要停当，有窒碍难行者，当竭忠谏止。如有
怀奸倚势、拨置亲王、以售私情、害地方者、抚按三司
等官、会同参奏治罪

弘治十三年定王府妾、媵生女不得请封；乐工子女
不许擅入王府，禄米不许多收滥索。亲王、郡王薨，母、
妃、子女宫人禄米，皆有应停应减之例。

按《明会典》十三年奏准亲王妾媵生女者，不得援生
子例、请封夫人。　又是年奏准，各处乐工纵容子女
擅入王府，及容留各府将军中尉在家行奸，并军民
旗校人等与将军中尉赌博诓哄财物，及擅入府内
教诱为非者，俱问发边卫充军，该管色长革役。　又奏准王府禄米，若本府官员、内使旗校管庄人等，干
预拨“置，折收银两，多收米麦，索要财物，及邀截纳户，
用强兑支，并擅自差人下府州县催征骚扰者，旗校
人等杖罪以上发边卫充军。官员内使监候，奏请发
落。若辅导官及布按二司巡守官纵容不举，并府州
县官听从差来人役征扰者，俱参问，奏请降调。”　又
奏定：“凡亲王薨，子幼或无子者，其所遗母妃”及女并
宫人，岁给米二百石，袭封日停止。郡王薨，母及妃、女
并宫人，岁给米一百石。母、妃故女，受封各减十石。镇
国等将军故母及夫人、淑人及女并家眷岁给米五
十石。母、夫人、淑人故女，受封各减十石。镇国等中尉
故母及恭人、宜人、安人女并家眷岁给米三十石。母、
恭人、宜人、安人故女，受封各减五石。自郡王而下所
给米，无子者俱止养赡终身。子幼者，俱袭封日停止。
其郡王宫人并将军中尉等家眷，本部十年一次，行
各布政司查勘，有亡故者，每一人亦减五石。所减米，
俱自查勘日为始。亡故尽则通行停给。

弘治十四年。工部奏定“递减王府房价及开圹造坟
价银。”户部奏定“宗室禄米减折例。”

按《明大政纪》“十四年七月，工部尚书曾鉴奏定递减
王府房价及开圹造坟价银有差。诏从之。”天顺以前，
各王府将军而下，宫室坟茔皆官为营造。成化中始
定为则例，给价自行营造。湖广、楚、辽、岷、荆、吉、襄等府
房价：郡王一千两，镇国将军七百两，辅国将军六百
六十两，奉国将军六百二十两，中尉并郡主五百两，
“县主四百六十两，县君三百六十两，乡君三百四十
两。”各省王府房又颇有不同。其《造坟夫价物料则例》，
“郡王三百五十两，镇国将军二百四十五两，辅国将
军二百二十五两，奉国将军一百四十七两，中尉一
百二十三两，郡主二”百二十五两，县主二百一十五
两，郡君一百九十六两，县君一百八十五两外又有
开圹银、明器银及斋粮麻布各有差。因各处灾荒，故
奏递减。八月，户部等衙门奏定宗室禄米减折例。从
之。弘治初，以宗室日繁，支费日广，官银不敷，遂命皆
减半支给。至是复奏准于减半数内，每一百两仍减
二十两，斋粮麻布通革免。其郡王以下禄米，俱米钞
中半兼支。郡主而下禄米，俱本色四分，折钞六分。
弘治十五年，巡视都御史林俊屡奏“宸濠不法。”定令
诸王府不得强占庄田、生事害民。

按《明大政纪》：“十五年十一月，宁王宸濠奏易府殿琉
璃瓦，巡视都御史林俊请一切裁止，可之。濠贪谲忮
害，倍取禄米，官校害人，侵牟民利，俊一切裁之。至是
又疏极言其非，谓乞断大义，特垂善处，毋涉吴王几
杖之赐，叔段、京鄙之求。时濠虽横，未有逆萌，或以为
过，后卒如俊言，人服其先见云。”

按：《明会典》十五年议准：“各王府皇亲侯伯庄田地土
店肆等项，如有强夺侵占，并管庄人役生事害民，抚
按官拏问发遣，应参奏者参奏。”

弘治十六年，吏部奏：选师儒以教宗藩，许长史等官
谏正，不从者密奏。其革爵子女，不许请封，仪宾不许
假托郡县主君奏事。凡军民人等，不许私交王府
按《明大政纪》：十六年二月吏部尚书马文升疏言，“各
王府荡制逾轨，非礼之为，靡所不至。必选国学乡学
师儒以备讲读，使之观圣贤之书，以开为善之路，诵
祖宗之训，以启持正之心。若藩王所为未善，长史等
官得从容谏正，不听者密具奏闻。郡王所为未善，教
授藩王得因时戒勉，不听者亦密具奏闻。若干宫闱
重事，仍差内官并法司官前去勘问。”上从之。

按《明会典》，凡犯罪革爵。十六年定郡王已革王爵，将
军、中尉已革官职或废为庶人者，降革。以后所生子
女不许请封。　是年奏准，仪宾应奏事情，不许假托
郡县主君名目。除机密重情，及与亲王干涉外，合照
郡王、将军、中尉事例，令长史具启，亲王参详代奏。
是年令各处军民人等，不得私交王府，因而借索财
物，诱请游宴，拨置为非。违者，所在官司体访拏问。郡
王以下教授等官谏阻不从，启亲王奏闻区处。
弘治十七年，贼发庆恭王墓。诏嗣封岷、韩、荆三王议
准代世子祔庙令，仪宾戚属不服王钤束，许指实奏
闻。诸王进贡奏贺，每节只许差人一起。各王府婚期
文移所司延迟半年者治罪。

按《明大政纪》：十七年正月朔，贼发宁夏庆府恭王墓，
诏江陵王封世子彦汰嗣岷王爵通渭王，旭櫏嗣韩
王爵，都梁王，祐嗣荆王爵。十二月，议代世子追封、
祔庙事，以少詹事刘机议，从之。时代府世子以酗酒
革爵，及卒，朝廷葬以世子礼。其子嗣王以追封请，且
欲祔庙，下礼部集议，不可。机曰：“葬以世子，其罪已原，
追封固宜也，不可庙享乎？”上以其言为是。

按《明会典》凡钤束宗仪，十七年议准凡各王府仪宾
戚属等，如自恃尊属，以王幼冲，不服钤束，肆情纵欲，
任意非为，败伦伤化，听王指实具奏，巡抚等官照例
会本奏闻区处。其教授等官不行劝正，及军民旗校无藉之徒，并乐工人等，哄诱拨置生事者，重治。　凡
进贡礼物，是年题准，凡遇万寿圣节，及千秋正旦、冬
至“等节，各王府许进礼物马匹庆贺。每节差人止许
一起，其馀如扇鲊之类，俱不必进。如差人过多，自备
脚力回还，不许应付。”　是年，令各王府结勘婚期文
移，所司迁延半年之上者，听王府举奏治罪。